Jesper Fast

Jesper Fast (vuoteen 2012 asti Fasth; (s. 2. joulukuuta 1991 Nässjö, Ruotsi) on ruotsalainen jääkiekkoilija, joka pelaa NHL-joukkue Carolina Hurricanesissa. Hän on pelipaikaltaan oikea laitahyökkääjä. The Hockey News -sivuston mukaan Fastilla on hyvät kädet ja pelikäsitys, hän on nopea luistelemaan sekä hyvä puolustamaan. Fast ei ole kuitenkaan kovin isokokoinen eikä voimakas ja hänellä on kokonaisvaltaisesti kehitettävää hyökkäyspäässä saadakseen potentiaalinsa maksimiin NHL-tasolla. Fast laukoo oikealta.

Ura

Seuraura
Fast on Nässjö HC:n kasvatti. Hän siirtyi kaudeksi 2007–2008 HV71:n J18-junioreihin, joiden paras pistemies ja syöttäjä Fast oli J18 Elitissä tehoilla 7+7=14. J18 Allsvenskanissa hän jakoi kahdeksalla osumallaan joukkueen sisäisen maalipörssin voiton Kristian Friskin ja Jonathan Tholanderin kanssa. Kauden 2008–2009 päätteeksi Fast voitti J20 SuperElitin hopeaa. Hän kävi samalla kaudella myös yhden ottelun mittaisella lainalla kasvattajaseurassaan Nässjö HC:ssä, Ruotsin II-divisioonassa ja Fast teki ensimmäisessä miesten pelissään kypärätempun. 

Kaudella 2009–2010 Fast jakoi tehoilla 23+26=49 HV71:n sisäisen maalipörssin voiton Johan Linnanderin ja Pontus Netterbergin kanssa sekä sisäisen pistepörssin toisen sijan Linnanderin kanssa. Hän jakoi kolmen muun pelaajan kanssa koko J20 SuperElitin maalipörssin neljännen sijan sekä Linnanderin ja Djurgårdens IF:n John Normanin kanssa sarjan pistepörssin viidennen sijan. Fast pelasi samalla kaudella myös kaksi ensimmäistä Elitserien-otteluaan. Toukokuussa 2010 hän teki kaksivuotisen jatkosopimuksen HV71:n kanssa.

New York Rangers varasi Fastin kuudennella kierroksella 157. pelaajana NHL:n varaustilaisuudessa 2010. Varsinaisella Elitserienin tulokaskaudellaan 2010–2011 hän teki 36 runkosarjaottelussa tehot 7+9=16. Seuraavalla kaudella Fasth pystyi pelaamaan vain 21 runkosarjaottelua jalkamurtuman takia. Hän teki niissä 16 pistettä. Kauden jälkeen Fasth allekirjoitti kolmen vuoden tulokassopimuksen Rangersin kanssa, mutta hän sopi samalla pelaavansa ensimmäisen sopimuskautensa 2012–2013 lainalla HV71:ssä. Fast jakoi tehoilla 18+17=35 joukkueen sisäisen maalipörssin voiton Marcus Nilsonin kanssa ja sijoittui sisäisessä pistepörssissä kolmanneksi. Hän jakoi koko Elitserienin maalipörssin kuudennen sijan neljän muun pelaajan kanssa. Fast palkittiin kauden päätteeksi liigan herrasmiespelaajana Rinkens riddarella. Elitserien-kauden jälkeen hän liittyi AHL-joukkue Connecticut Whalen vahvuuteen. Fast pelasi siellä yhden ottelun tehden yhden maalin, hänen kautensa päättyi tähän polvivamman vuoksi.

Syksyn 2013 harjoitusleirin päätteeksi Fast otti paikan New York Rangersin NHL-vahvuudesta, jonka mahdollisti osaksi joukkueen kapteenin Ryan Callahanin loukkaantuminen. Hän teki näin ollen NHL-debyyttinsä kauden 2013–2014 avauskierroksella vieraissa Phoenix Coyotesia vastaan. Fast sai ottelussa jääaikaa 10.13 minuuttia. Hän pelasi lähinnä nelosketjun roolissa kahdeksan ottelua, kunnes Fast lähetettiin maanmiehensä Carl Hagelinin kuntouduttua AHL-joukkue Hartford Wolf Packiin. Hän pelasi siellä suurimman osan kaudestaan tehden 48 runkosarjaottelussa tehot 7+7=14. Fast kutsuttiin takaisin Rangersin vahvuuteen Chris Kreiderin loukkaannuttua ja hänet siirrettiin heti isompaan rooliin Brad Richardsin ja Carl Hagelinin ketjuun. Fast pelasi NHL:ssä runkosarjan kolme viimeistä ottelua sekä kolme ensimmäistä playoff-ottelua tehden yhden syöttöpisteen.

Myös kaudeksi 2014–2015 Fast otti paikan New York Rangersin NHL-kauden avauskokoonpanosta. Hän pelasi farmissa loka-marraskuussa 2014, mutta vakiinnutti kauden mittaan paikkansa Rangersissa ja pelasi varsinaisen tulokaskautensa aikana kaikkiaan 58 runkosarjaottelua tehopistein 6+8=14 ja 19 playoff-ottelua tehopistein 3+3=6. Fast teki NHL-uransa avausmaalin 29. marraskuuta 2014 Philadelphia Flyersia vastaan. Hän teki ottelussa myös yhden syöttöpisteen. Fast valittiin ottelun kakkostähdeksi. Helmikuussa 2015 hän joutui 11 ottelun ajaksi sivuun polvivamman vuoksi. Heinäkuussa 2015 Fast teki Rangersin kanssa kaksivuotisen ja yksisuuntaisen jatkosopimuksen.

Lokakuussa 2020 Fast teki vapaana agenttina Carolina Hurricanesin kanssa kolmivuotisen ja yhteensä kuuden miljoonan dollarin arvoisen sopimuksen.

Heinäkuussa 2023 Fast teki Hurricanesin kanssa kaksivuotisen ja yhteensä 4,8 miljoonan dollarin arvoisen sopimuksen.

Maajoukkueura
Fast pelasi alle 20-vuotiaiden MM-kilpailuissa vuonna 2011. Hän jakoi tehoilla 4+2=6 Ruotsin sisäisen piste- ja maalipörssin voiton Patrick Cehlinin kanssa. Fast pelasi myös alle 19-vuotiaiden World Junior A Challengessa vuonna 2009. Yhteensä hän on pelannut 21 nuorten ja neljä poikien maaottelua.

Ruotsin A-maajoukkueessa Fast on pelannut 22 ottelua tehopistein 2+4=6. Hän teki A-maajoukkuedebyyttinsä Euro Hockey Challengessa 30. maaliskuuta 2011 Uumajassa Latviaa vastaan. Fastin ensimmäinen A-maajoukkuemaali syntyi 15. huhtikuuta 2011 Košicessa Slovakiaa vastaan. Hän oli matkalla vuoden 2013 lopulliseen MM-kisajoukkueeseen, mutta Fastin turnaus jäi kuitenkin väliin AHL-ottelussa tulleen polvivamman vuoksi.

Muuta
Fastin serkku Anton Bengtsson pelaa HV71:ssä, jossa serkukset pelasivat samaan aikaan junioreissa sekä ammattilaisina kaudella 2012–2013. Fastin eno on seuran presidentti Arne Bengtsson.

Fast muutti sukunimensä nykymuotoon syntymänimestään Fasth vuonna 2012.

Tilastot

Lähteet

Viitteet

Ruotsalaiset jääkiekkoilijat
Carolina Hurricanesin pelaajat
New York Rangersin varaamat pelaajat
Vuonna 1991 syntyneet
Elävät henkilöt